საჯარო ლექცია თემაზე: „რელიგიათა შორის დიალოგი“
2015-04-16 14:00 (Asia/Dubai)
16 აპრილს, 14:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ილიას სახელმწიფო უნივერსიტეტი, აშშ-ის საელჩოსთან თანამშრომლობით, უმასპინძლებს ​პროფესორ მუჰამედ შაფიქს, რომელიც ჩაატარებს ლექციას თემაზე: „რელიგიათაშორის დიალოგი“.
უამრავი სტატიისა და რამდენიმე წიგნის ავტორი, მუჰამედ შაფიქი, რელიგიათა შორის ურთიერთობებისა და დიალოგის ცენტრის (Brian and Jean Hickey Center for Interfaith Studies and Dialogue) აღმასრულებელი დირექტორია; ის ასევე ორგანიზატორია რელიგიის, სამართლიანობისა და მშვიდობის თემაზე გამართული სიმპოზიუმისა, რომელშიც მთელი მსოფლიოს მასშტაბით 150 სწავლული მონაწილეობდა.
პროფესორი მუჰამედ შაფიქი მსმენელს გაუზიარებს საკუთარ გამოცდილებას რელიგიათა შორის ურთიერთობებთან დაკავშირებით.
დრო: 16 აპრილი, 14:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

ილიაუნის სამეცნიერო კაფეში: ზურაბ ჯავახიშვილის საჯარო ლექცია - რა იწვევს მიწისძვრებს საქართველოში?
2015-04-16 17:00
16 აპრილს, ხუთშაბათს, 17:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის სრულ პროფესორთან, ზურაბ ჯავახიშვილთან.
საუბრის თემა: რა იწვევს მიწისძვრებს საქართველოში?
შეხვედრაზე განხილული იქნება სეისმურ პროცესზე დაკვირვებისა და კვლევის საკითხები.
დრო: 16 აპრილი 17:00 საათი
ადგილმდებარეობა: ილიაუნის სამეცნიერო კაფე, E 207 აუდიტორია
დასწრება თავისუფალია.

მთარგმნელები ილიაუნის ლიტერატურულ კლუბში - შეხვედრა ანზორ აბჟანდაძესთან და ილია გასვიანთან
2015-04-16 19:00
16 აპრილს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი“ ილიაუნის ლიტერატურული კლუბი სტუმრად იწვევს მთარგმნელებს, ილია გასვიანსა და ანზორ აბჟანდაძეს, რომელთაც 2014 წელს თარგმნეს ფრანგი რომანისტის, ნობელის პრემიის ლაურეატის, კლოდ სიმონის რომანი ”ფლანდრიის გზა“.
”ფლანდრიის გზა“ ილიაუნის ლიტერატურული პრემიის ერთ-ერთი ფინალისტი რომანია. მომხსენებლები ავტორის, რომანისა და თარგმნის პროცესის შესახებ ისაუბრებენ.
დრო: 16 აპრილი, 19:00 საათი
ადგილმდებარეობა: წიგნის სახლი ”ლიგამუსი“
დასწრება თავისუფალია.

სპექტაკლის პრემიერა ილიაუნის თეატრში
2015-04-16 20:00
16 და 17 აპრილს, 20:00 საათზე, ილიაუნის თეატრში მიმდინარე თეატრალურ სეზონზე რიგით მესამე პრემიერა გაიმართება. თანამედროვე კანადელი დრამატურგის იზაბელ დორეს პიესაზე „სეზარი და დრანა“ რეჟისორმა რუსუდან კობიაშვილმა იმუშავა. „სეზარი დადრანა“ მონოსპექტაკლია და ბოშა ქალზე, დრანაზე მოგვითხრობს. დრანას როლს ლილი ხურითი თამაშობს, შემოქმედებითი ჯგუფიც მხოლოდ ქალებისგან შედგება. პიესა ფრანგულიდან ქეთი კვანტალიანმა თარგმნა, ორიგინალური მუსიკა სპეციალურად სპექტაკლისთვის კომპოზიტორმა მაია გოქსაძემ შექმნა, სპექტაკლი დანიაში მოღვაწე მხატვარმა თამარ კობიაშვილმა გააფორმა.
დრო: 16, 17 აპრილი, 20:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)

კიმ დიქსონის საჯარო ლექცია - ”The best of marketing in small and big companies''
2015-04-17 13:00
17 აპრილს, 13:00 საათზე, ილიას სახელმწიფო უნივერსიტეტის E406 აუდიტორიაში, ილიაუნის ბიზნესის სკოლის მოწვევით, კიმ დიქსონი წაიკითხავს საჯარო ლექციას თემაზე: ”The best of marketing in small and big companies”.
კიმ დიქსონს აქვს 25-წლიანი გამოცდილება მარკეტინგული სტრატეგიის, ორგანიზაციული ცვლილების მართვის კონსალტინგის, გაყიდვებისა და მარკეტინგის სფეროებში. ის მუშაობდა IBM-სა და რამდენიმე ინტერნეტსტარტაპში, ასევე – მზარდ ტექნოლოგიურ კომპანიებში. სხვადასხვა დროს ეკავა ვიცეპრეზიდენტის პოსტი მარკეტინგის მიმართულებით საშუალო ზომის კომპანიებში, რომელთაც ახალი სეგმენტების ან სადისტრიბუციო არხების ათვისება სურდათ. ქალბატონი კიმი ეხმარებოდა მცირე და დიდ კომპანიებს კონკრეტულ ინდუსტრიებში, რომლებიც აქცენტს აკეთებდნენ ინტერნეტის გამოყენებაზე ბიზნესმოდელების გასაუმჯობესებლად.
მის დიქსონს აქვს ბიზნესის ადმინისტრირების მაგისტრის ხარისხი ფინანსების სპეციალიზაციით დენვერის უნივერსიტეტში და ბაკალავრის ხარისხი – მეცნიერების მიმართულებით ნიუ-იორკის წმინდა ბონავენტურას უნივერსიტეტში. ის იყო სამეთვალყურეო საბჭოს წევრი მეწარმეთა დახმარების ორგანიზაციებში, რონალდ მაკდონალდსის ბავშვების საქველმოქმედო ფონდებსა და ბიზნესის მფლობელ ქალთა ასოციაციებში (NAWBO) .
კიმ დიქსონი ამჟამად მოღვაწეობს საქართველოში – ეხმარება ”კოდას” საზოგადოებრივ-საგანმანათლებლო ცენტრს და მის სოციალურ საწარმოს ”art-koda”- ს ამერიკული Peace Corps- ის საშუალებით.
საჯარო ლექცია წარიმართება ინგლისურ ენაზე.
დრო: 17 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის E406 აუდიტორია (ჩოლოყაშვილის გამზ. 3/5)
დასწრება თავისუფალია.

პროფესორ თამარ ტალიაშვილის საჯარო ლექცია - რატომ უნდა ვისწავლოთ კრიტიკულად აზროვნება?!
2015-04-17 16:00
17 აპრილს, პარასკევს, 16:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში, პროფესორი თამარ ტალიაშვილი წაიკითხავს საჯარო ლექციას თემაზე: “რატომ უნდა ვისწავლოთ კრიტიკულად აზროვნება?!“.
ლექციის დრო: 17 აპრილი, 16:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. №32)
დასწრება თავისუფალია.

ტიმ დინის საჯარო ლექცია - მასმედიის როლი საზოგადოების ცხოვრებაში
2015-04-17 17:00
17 აპრილს, 17:00 საათზე, ილიას სახელმწიფო უნივერსიტეტის G 106 აუდიტორიაში ტიმ დინი წაიკითხავს საჯარო ლექციას თემაზე – „მასმედიის როლი საზოგადოების ცხოვრებაში“.
ტიმ დინი ამჟამად აღმოსავლეთ ანგლიაში (ნორვიჯის ეპარქია, დიდი ბრიტანეთი) ემსახურება სასულიერო პირების კვალიფიკაციის ამაღლების საქმეს. იგი 12 წლის განმავლობაში იყო BBC-ის მსოფლიო სამსახურის ერთ-ერთი პასუხისმგებელი თანამშრომელი და დაჯილდოებულია ისეთი დოკუმენტური პროგრამების შექმნისათვის, რომლებიც აშუქებდა პოლიტიკურ, რელიგიურ თუ სოციალურ საკითხებს დედამიწის სხვადასხვა კუთხეში. ტიმ დინი, როგორც ჟურნალისტი, სხვადასხვა დროს მუშაობდა ეთიოპიაში, განაში, კენიაში, ნორვეგიაში, ტანზანიაში, ტოგოში, უგანდაში, უკრაინაში, რუსეთსა და ამერიკის შეერთებულ შტატებში.
ლექციის დრო: 17 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გიორგი წერეთლის ქ. №1)
დასწრება თავისუფალია.

ნინო ჭიჭინაძის წიგნის პრეზენტაცია
2015-04-17 17:00
17 აპრილს, 17:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” გაიმართება უნივერსიტეტის ასოცირებული პროფესორის, ხელოვნებათმცოდნეობის დოქტორის, ნინო ჭიჭინაძის, წიგნის პრეზენტაცია. წიგნი – სახელწოდებით, ”ხატი: კულტი და ხელოვნება (ქართული ხატწერის ისტორიიდან)” – ილიას სახელმწიფო უნივერსიტეტის გამომცემლობამ 2014 წელს გამოსცა. წიგნში, რომელიც სერიის – მოდერნულობის ისტორია და თეორია – მეხუთე ტომს წარმოადგენს, განხილულია შუა საუკუნეების საქართველოში ხატის შექმნისა და თაყვანისცემის პრაქტიკა.
დრო: 17 აპრილი, 17:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.
2015 წელი

შეხვედრა მწერალ ბესო ხვედელიძესთან
2015-04-18 18:00
18 აპრილს, 18:00 საათზე, ილიას სახელმწიფო უნივერსიტეტის წიგნის სახლში “ლიგამუსი” შედგება შეხვედრა მწერალ ბესო ხვედელიძესთან. სემიოტიკის კვლევითი ცენტრის პროექტის – “მწერლის ერთი მეტაფორა” – ფარგლებში, ბესო ხვედელიძე ისაუბრებსმეტაფორაზე: “მე – მოგზაური”. მოგიყვებათ ფოტოამბებს, გამოგზაურებთ ტექსტებსა და სამყაროში… მწერალი წარადგენს თავის ახალგამოცემულ წიგნს “ცხოველთა რვეული”.
შეხვედრის დრო: 18 აპრილი, 18:00 საათი
ადგილმდებარეობა: წიგნის სახლი “ლიგამუსი” (ჭავჭავაძის გამზ. №32)
დასწრება თავისუფალია.

"პროფესორების
2015-04-20 11:00
20 აპრილს, 11:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის სოციალური და კულტურის კვლევების ინსტიტუტის პროფესორები, მამუკა ბერიაშვილი (სოციალური და კულტურის კვლევების ინსტიტუტის აკადემიური ხელმძღვანელი) და გიორგი მაისურაძე (სოციალური და კულტურის კვლევების ინსტიტუტის ხელმძღვანელი), ჩაატარებენ ბლოკ-სემინარს თემაზე – “სეკულარიზაცია – ფილოსოფიური, პოლიტიკური და კულტურული ასპექტები”.
სემინარზე საუბარი შეეხება სეკულარული პარადიგმების გენეალოგიასა და ისტორიას, აგრეთვე – ახალ დროებაში პოლიტიკური და რელიგიური სისტემების გამიჯვნისა და თანამედროვე სახელმწიფოს შექმნის თეორიულ საფუძვლებს.
დრო: 20 აპრილი, 11:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. № 32)
დასწრება თავისუფალია.

დრ. ზაალ ანდრონიკაშვილის ლექცია-სემინარები
2015-04-20 13:00
20-22 აპრილს, ილიას სახელმწიფო უნივერსიტეტის E კორპუსში, ილიაუნის სოციალური და კულტურის კვლევების ინსტიტუტის მოწვევით, დრ. ზაალ ანდრონიკაშვილი ჩაატარებს 3 ლექცია-სემინარს. ლექცია-სემინარები ჩატარდება 6-კრედიტიანი საბაკალავრო სპეცკურსის – „თემი, ძალადობა, სხეული – XX საუკუნის პოლიტიკის თეორეტიკოსები“ – ფარგლებში.
თემატიკა:

20 აპრილი, „საგანგებო მდგომარეობა“ (კარლ შმიტი, ჯორჯო აგამბენი)
21 აპრილი, „ძალაუფლება და ძალადობა“ (ჰანა არენდტი, ჯორჯო აგამბენი)
22 აპრილი, „ახალი წესრიგი“ (ვალტერ ბენიამინი, ჰანა არენდტი)

განრიგი:

20 აპრილი, 13:00-15:00 საათი, E 206 აუდიტორია (ჩოლოყაშვილის გამზ. 3/5)
21 აპრილი, 16:00-18:00 საათი, E 336 აუდიტორია (ჩოლოყაშვილის გამზ. 3/5)
22 აპრილი, 14:00-16:00 საათი, E 306 აუდიტორია (ჩოლოყაშვილის გამზ. 3/5)

ლექცია-სემინარები ჩატარდება ქართულ ენაზე.
დრ. ზაალ ანდრონიკაშვილის შესახებ:
დრ. ზაალ ანდრონიკაშვილი ლიტერატურისმცოდნე, ბერლინის ლიტერატურისა და კულტურის კვლევის ცენტრის (ZfL) მეცნიერ-თანამშრომელია.
თბილისის სახელმწიფო უნივერსიტეტსა და ზაარლანდის უნივერსიტეტში გერმანისტიკის, ისტორიისა და არქეოლოგიის შესწავლის შემდეგ, ანდრონიკაშვილმა 2005 წელს გიოტინგენის უნივერსიტეტში დაიცვა დისერტაცია.
2006 წლის შემოდგომის სემესტრში იყო ასისტენტ-პროფესორი თბილისის სახელმწიფო უნივერსიტეტში, ხოლო იმავე წლის გაზაფხულის სემესტრში – ილიას სახელმწიფო უნივერსიტეტის პროფესორი. 2006 წლიდან ბერლინის ლიტერატურისა და კულტურის კვლევის ცენტრის (ZfL) მეცნიერ-თანამშრომელია კვლევითი პროექტით – „ევროპის მრავლობით კულტურათა ტოპოლოგია ”ევროპის აღმოსავლეთისაკენ გადაწევის” გათვალისწინებით“.
2011-2012 წლებში ანდრონიკაშვილი იყო კვლევითი პროექტის – „ევროპული სუბიექტი და ”homo sovieticus“ – მეცნიერ-თანამშრომელი. 2012 წლის აპრილიდან კი კვლევითი პროექტის – „საქართველოს კულტურული სემანტიკა კავკასიასა და შავ ზღვას შორის“ – მეცნიერ-თანამშრომელია.
ზაალ ანდრონიკაშვილი ავტორია შემდეგი მონოგრაფიებისა:

Die Erzeugung des dramatischen Textes. Ein Beitrag zur Theorie des Sujets (დრამატული ტექსტის წარმოქმნა. ნარკვევი სიუჟეტის თეორიაში) Erich Schmidt, ბერლინი 2008, ISBN 978-3-503-09853-8;
Grenzraumtopographie. Ein Georgien-Palimpsest (სასაზღვრო სივრცის ტოპოგრაფია. საქართველო – პალიმფსესტი), ბერლინი 2012 (იგეგმება გამოსაცემად).

შენიშვნა:
დრ. ანდრონიკაშვილის ლექციების პარალელურად, სოციალური და კულტურის კვლევების ინსტიტუტის მოწვევით, 21-24 აპრილს, პროფ. დრ. დანიელ ვაიდნერი და დრ. ფალკო შმიდერი ჩაატარებენ 2-2 ლექცია-სემინარს. ლექცია-სემინარები ჩატარდება 6-კრედიტიანი საბაკალავრო სპეცკურსის – „კულტურის კვლევების სათავეები“ – ფარგლებში.

ილიაუნის სამეცნიერო კაფეში: სტენლი მალოის საჯარო ლექცია
2015-04-20 17:00
20 აპრილს, 17:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სამეცნიერო კაფე გიწვევთ შეხვედრაზე სან დიეგოს სახელმწიფო უნივერსიტეტის (SDSU) საბუნებისმეტყველო ფაკულტეტის დეკანთან, სტენლი მალოისთან.
საუბრის თემა: Evolution of new Infectious Diseases
სტენლი მალოიმ დოქტორის ხარისხი კალიფორნიის უნივერსიტეტში, ირვინში მიიღო ბიოლოგიასა და ბიოქიმიაში. ის 18 წლის განმავლობაში იყო ილინოისის Urbana-Champaign-ის უნივერსიტეტის მიკრობიოლოგიის პროფესორი, შემდეგ კი სან დიეგოს სახელმწიფო უნივერსიტეტში (SDSU) გადავიდა სამუშაოდ და საბუნებისმეტყველო ფაკულტეტის დეკანი გახდა. ის ამერიკის მიკრობიოლოგიის აკადემიის არჩეული წევრია. იკავებდა ამერიკის მიკრობიოლოგიური საზოგადოების (პროფესიული გაერთიანება 40000 წევრით) პრეზიდენტის ადგილს. სტენლი მალოი მუშაობდა მრეწველობაში და აშშ-ის მთავრობის მრჩეველი იყო ბიოლოგიური უსაფრთხოების, ბიოლოგიური თავდაცვის, კვლევისა და ჯანდაცვის პოლიტიკის საკითხებში. მისი ლაბორატორია იკვლევს მიკრობული დაავადებების ევოლუციას და ახალი ვაქცინებისა და ანტიბიოტიკების განვითარებას.
შეხვედრის დრო: 20 აპრილი 17:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გიორგი წერეთლის ქ. №1)
დასწრება თავისუფალია

პროფ. დრ. დანიელ ვაიდნერისა და დრ. ფალკო შმიდერის ლექცია-სემინარები
2015-04-21 12:00
21-24 აპრილს, ილიას სახელმწიფო უნივერსიტეტში, ილიაუნის სოციალური და კულტურის კვლევების ინსტიტუტის მოწვევით, პროფ. დრ. დანიელ ვაიდნერი და დრ. ფალკო შმიდერი ჩაატარებენ 2-2 ლექცია-სემინარს. ლექცია-სემინარები ჩატარდება 6-კრედიტიანი საბაკალავრო სპეცკურსის – „კულტურის კვლევების სათავეები“ – ფარგლებში.
თემატიკა:
პროფ. დრ. დანიელ ვაიდნერი

21 აპრილი, მაქს ვებერი („მეცნიერება როგორც მოწოდება და ხელობა“)
23 აპრილი, ვალტერ ბენიამინი („პარიზი – მე-19 საუკუნის დედაქალაქი“)

დრ. ფალკო შმიდერი

22 აპრილი, გეორგ ზიმელი („ცნება და კულტურის ტრაგედია“)
24 აპრილი, ზიგფრიდ კრაკაუერი („ფოტოგრაფია“)

განრიგი
პროფ. დრ. დანიელ ვაიდნერი

21 აპრილი, 12:00-15:00 საათი, G 407 აუდიტორია (გერმანულ ენაზე, თანმიმდევრული ქართული თარგმანით)
23 აპრილი, 12:00-15:00 საათი, E 306 აუდიტორია (ინგლისურ ენაზე, თანმიმდევრული ქართული თარგმანით

დრ. ფალკო შმიდერი

22 აპრილი, 11:00-14:00 საათი, E 306 აუდიტორია (გერმანულ ენაზე, თანმიმდევრული ქართული თარგმანით)
24 აპრილი, 14:00-17:00 საათი, E 206 აუდიტორია (ინგლისურ ენაზე, თანმიმდევრული ქართული თარგმანით)

ლექცია-სემინარები ჩატარდება გერმანულ და ინგლისურ ენებზე, თანმიმდევრული ქართული თარგმანით.
შენიშვნა:
უცხოელი პროფესორების ლექციების პარალელურად, სოციალური და კულტურის კვლევების ინსტიტუტის მოწვევით, 20- 22 აპრილს დრ. ზაალ ანდრონიკაშვილი ჩაატარებს 3 ლექცია-სემინარს. ლექცია-სემინარები ჩატარდება 6-კრედიტიანი საბაკალავრო სპეცკურსის – „თემი, ძალადობა, სხეული – XX საუკუნის პოლიტიკის თეორეტიკოსები“ – ფარგლებში.

მობილური აპლიკაციების პროექტის პრეზენტაცია
2015-04-21 13:00
21 აპრილს, 13:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, შედგება მობილური აპლიკაციების პროექტის პრეზენტაცია. პრეზენტაციაზე განხილული იქნება მობილური აპლიკაციების ტრენდი,პროექტის არსი და ახალი შესაძლებლობები ბიზნესის სკოლის სტუდენტებისთვის.
დრო: 21 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. № 3/5)

ილიაუნის სამეცნიერო კაფეში: შეხვედრა შვეიცარიელ არქიტექტორთან, როლფ გროსსენბახერთან
2015-04-21 15:00
21 აპრილს, 15:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ შეხვედრაზე შვეიცარიელ არქიტექტორთან, როლფ გროსსენბახერთან.
საუბრის თემა: From Emergency Response to Development
შეხვედრაზე განხილული იქნება როლფ გროსსენბახერის მიერ სხვადასხვა ქვეყანაში განხორციელებული არქიტექტურული პროექტები.
მომხსენებლის შესახებ
როლფ გროსსენბახერი გახლავთ შვეიცარიელი არქიტექტორი ქალაქ ბურგდორფიდან (ბერნის კანტონი). ის შვეიცარიული არქიტექტურული ბიუროს Atelier G+S (www.atelier-gs.ch/) ერთ-ერთი დამფუძნებელი და პარტნიორია. 21 წლის წინ მის მიერ შექმნილ არქიტექტურულ კომპანიაში დღეს 15-მდე არქიტექტორი ასრულებს როგორც კერძო პირების, ასევე შვეიცარიის მთავრობის დაკვეთებს.
გარდა ზემოაღნიშნულისა, როლფ გროსსენბახერი წლების განმავლობაში მჭიდროდ თანამშრომლობს შვეიცარიის საგარეო საქმეთა სამინისტროს შემადგენელ შვეიცარიის განვითარებისა და თანამშრომლობის სააგენტოსთან (SDC) საქართველოში, რუსეთში, ეგვიპტეში, კამბოჯაში, ინდოეთში, ფილიპინებში, მაროკოში, მავრიტანიაში, მოლდოვაში, ტაილანდში, კოსოვოსა და ჩეხეთში. ის გახლავთ შვეიცარიული წითელი ჯვრის, გაერთიანებული ერების (UN) სააგენტოებისა და წითელი ჯვრისა და წითელი ნახევარმთვარის საერთაშორისო კომიტეტის (ICRC) კონსულტანტი ირანში, ბოსნიაში, ინდოეთში, ინდონეზიაში, პალესტინაში, ჰაიტიზე და სხვ.
ხსენებულ ქვეყნებში როლფ გროსსენბახერი გადაუდებელი თავშესაფრების, ომითა თუ ბუნებრივი კატასტროფებით დაზიანებული საცხოვრებელი სახლების, სკოლების, საავადმყოფოების, პროფესიული კოლეჯების, კულტურული მემკვიდრეობის ძეგლებისა და სხვა დანიშნულების შენობა-ნაგებობების დაპროექტება-მშენებლობას ხელმძღვანელობს.
„სამხრეთ კავკასიის მიმართ შვეიცარიის მთავრობის თანამშრომლობის სტრატეგია 2013-2016 წლებში“ ფარგლებში, 2012 წელს როლფ გროსსენბახერმა სამხრეთ კავკასიაში შვეიცარიის განვითარებისა და თანამშრომლობის სააგენტოს (SDC) ჰუმანიტარული დახმარების ოფისის (SHA) საქმიანობის სტრატეგიული მიმოხილვა განახორციელა.
2013 წლიდან ის ჩართულია SDC-ს მიერ 2007 წელს დაწყებული სოციალური საცხოვრისის ბოლო ეტაპზე დაგეგმილ ღონისძიებებში. მოცემულ ფაზაში საფუძველი ჩაეყარა ქართულ-შვეიცარიულ უნივერსიტეტთაშორის თანამშრომლობას, რომლის შედეგადაც ქართველმა და შვეიცარიელმა სტუდენტებმა ექვსი სასწავლო სემესტრის განმავლობაში შეიმუშავეს სოციალური საცხოვრისის არქიტექტურულ-გეგმარებითი პროექტები თბილისის, ბათუმის, რუსთავის, ბოლნისისა და ზუგდიდისათვის. გარდა ჩამოთვლილისა, მიმდინარე პროექტის ფარგლებში დაიწერა „სოციალური საცხოვრისის ქალაქთმშენებლობითი და არქიტექტურული დაპროექტების სტანდარტები“, რომლებიც მიიღო საქართველოს ეკონომიკისა და მდგრადი განვითარების სამინისტრომ. აჭარის ავტონომიური რესპუბლიკის მთავრობასთან ერთად შემუშავდა კვლევა – „აჭარის მოსახლეობის სხვადასხვა სამიზნე ჯგუფში სოციალურ საცხოვრისზე მოთხოვნა“; თბილისის სახელმწიფო უნივერსიტეტსა და ილიას სახელმწიფო უნივერსიტეტში შეიქმნა ორი აკადემიური სილაბუსი: „სოციალური საცხოვრისი, სოციალური საქმე და უსახლკარობა“ და „სოციალური სივრცე და ურბანული განვითარება“.
შეხვედრის დრო: 21 აპრილი 15:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. 3/5)
დასწრება თავისუფალია.

პროფესორ ვოლფგანგ ბაბეკის საჯარო ლექციის ვიდეოტრანსლაცია
2015-04-21 15:58
21 აპრილს, 17:00 საათზე, ილიას სახელმწიფო უნივერსიტეტის G 106 აუდიტორიაში კონსტიტუციური სამართლის ექსპერტი, პროფესორი ვოლფგანგ ბაბეკი (Wolfgang Babeck) წაიკითხავს საჯარო ლექციას თემაზე – „Relevant differences between the common and the civil law system. Lessons to consider for Georgia”.
ლექციის დასრულების შემდეგ ილიას სახელმწიფო უნივერსიტეტის რექტორი, გიგა ზედანია, მოწვეულ სტუმარს მიანიჭებს ილიას სახელმწიფო უნივერსიტეტის საპატიო დოქტორის წოდებას.
ბონდის უნივერსიტეტის (ავსტრალია) იურიდიული ფაკულტეტის ასოცირებული პროფესორი, ვოლფგანგ ბაბეკი, უკვე 20 წელია, აქტიურად არის ჩართული საქართველოში კონსტიტუციის ფორმირების პროცესში. ის გახლავთ ავტორი წიგნისა „კონსტიტუციის შემუშავება და მიღება საქართველოში (1993-1995)“ და თანაავტორი წიგნისა „კონსტიტუციის გადასინჯვა – საქართველოს გზა ევროპისკენ“. ვოლფგანგ ბაბეკის საქმიანობა სამი ქვეყნის იურისდიქციის მიერაა აღიარებული, კერძოდ: ის სოლისიტორია (solicitor) ახალ სამხრეთ უელსში, ინგლისსა და უელსში და ადვოკატია (Rechtsanwalt) გერმანიაში.
იხილეთ საჯარო ლექციის პირდაპირი ვიდეოტრანსლაცია

პროფესორ ვოლფგანგ ბაბეკის საჯარო ლექცია
2015-04-21 17:00
21 აპრილს, 17:00 საათზე, ილიას სახელმწიფო უნივერსიტეტის G 106 აუდიტორიაში კონსტიტუციური სამართლის ექსპერტი, პროფესორი ვოლფგანგ ბაბეკი (Wolfgang Babeck) წაიკითხავს საჯარო ლექციას თემაზე – „Relevant differences between the common and the civil law system. Lessons to consider for Georgia”.
ლექციის დასრულების შემდეგ ილიას სახელმწიფო უნივერსიტეტის რექტორი, გიგა ზედანია, მოწვეულ სტუმარს მიანიჭებს ილიას სახელმწიფო უნივერსიტეტის საპატიო დოქტორის წოდებას.
ბონდის უნივერსიტეტის (ავსტრალია) იურიდიული ფაკულტეტის ასოცირებული პროფესორი, ვოლფგანგ ბაბეკი, უკვე 20 წელია, აქტიურად არის ჩართული საქართველოში კონსტიტუციის ფორმირების პროცესში. ის გახლავთ ავტორი წიგნისა „კონსტიტუციის შემუშავება და მიღება საქართველოში (1993-1995)“ და თანაავტორი წიგნისა „კონსტიტუციის გადასინჯვა – საქართველოს გზა ევროპისკენ“. ვოლფგანგ ბაბეკის საქმიანობა სამი ქვეყნის იურისდიქციის მიერაა აღიარებული, კერძოდ: ის სოლისიტორია (solicitor) ახალ სამხრეთ უელსში, ინგლისსა და უელსში და ადვოკატია (Rechtsanwalt) გერმანიაში.
ლექციის დრო: 21 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გიორგი წერეთლის ქ. №1)

საინფორმაციო შეხვედრა - ბალტიის ზღვის რეგიონი – კავკასიის ქსელი +(BASERCAN+)
2015-04-21 17:00
21 აპრილს, 17:00 საათზე, ილიას სახელმწიფო უნივერსიტეტის A101 აუდიტორიაში (ჭავჭავაძის გამზ. №32) გაიმართება საინფორმაციო შეხვედრა გაცვლითი პროგრამის – ბალტიის ზღვის რეგიონი – კავკასიის ქსელი + (BASERCAN+) – ფარგლებში.
კავკასიის ქსელი + (BASERCAN+) საშუალებას აძლევს მაგისტრანტებს, ერთი სემესტრის განმავლობაში ისწავლონ ჰელსინკის უნივერსიტეტის ალექსანტერის ინსტიტუტში (ფინეთი) სოციალურ მეცნიერებათა განხრით.
კონკურსში მონაწილეობისათვის საჭიროა:
1. ონლაინ-აპლიკაციის ფორმის შევსება (Mobility-Online Portal)
2. სამოტივაციო წერილი
3. სასწავლო ხელშეკრულება
4. ნიშნების ფურცელი
5. ენის სერტიფიკატი
ონლაინ-აპლიკაციისა და საჭირო საბუთების შესახებ დამატებითი ინფორმაცია იხილეთ აქ.
საჭირო საბუთების გაგზავნა შესაძლებელია ასევე შემდეგ ელექტრონულ მისამართზე: foreign-relations@iliauni.edu.ge.
საბუთების მიღების ბოლო ვადაა 2015 წლის 5 მაისი.
პროგრამა ანაზღაურებს მგზავრობის, დაზღვევისა და სწავლის ხარჯებს. გამარჯვებულ სტუდენტს დაენიშნება ყოველთვიური სტიპენდია – 800 EUR.
კურსების შესახებ ინფორმაცია იხილეთ აქ.
სრული ინფორმაციისათვის ეწვიეთ პროექტის ვებგვერდს.
დამატებითი კითხვების შემთხვევაში, მიმართეთ ილიას სახელმწიფო უნივერსიტეტის საგარეო ურთიერთობების სამსახურს.
საკონტაქტო ინფორმაცია
მისამართი: ჩოლოყაშვილის 3/5, ოთახი E 208 (ჩოლოყაშვილის გამზ. 3/5).
ტელ.: 995 322 14 13 88
ელფოსტა: foreign-relations@iliauni.edu.ge

ილიაუნის სამეცნიერო კაფეში: შეხვედრა პროფესორ ავთანდილ თავხელიძესთან
2015-04-21 17:00
21 აპრილს, 17:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის პროფესორთან, ავთანდილ თავხელიძესთან.
საუბრის თემა: ნანოტექნოლოგიური მასალები ენერგიის გარდამქმნელებისათვის

შეხვედრაზე საუბარი იქნება ნანომესრის დამზადების შესახებ, თხელი ფირის ზედაპირებზე მისი ისეთი ელექტრონული თვისებების შესაცვლელად, როგორებიცაა: ელექტრონის ძვრადობა, ზეებეკის კოეფიციენტი და ელექტრონული ემისია. ნიმუშებისდასამზადებლად გამოყენებული იქნება ლაზერული ინტერფერენციული ლითოგრაფია და რენტგენული ლითოგრაფია. მასალად გამოყენებული იქნება Si, ხოლო ნიმუშები დამზადდება სილიციუმი იზოლატორზე (SOI) ფუძეშრეებზე. ნანომესრის სხვადასხვაზომაზე დამოკიდებულება გვიჩვენებს, თუ რამდენად შეუძლია მას რეალური ფენების მახასიათებლების შეცვლა და რამდენად გააუმჯობესებს ეს მზის ელემენტების, თერმოელექტრული და თერმიონული ენერგიის გარდამქმნელების ეფექტურობას, ნანომესრიანიფენების გამოყენების შემთხვევაში.
შეხვედრის დრო: 21 აპრილი 17:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. №32)
დასწრება თავისუფალია.

”Sapere Aude” - სოფო შუბითიძის მოხსენება
2015-04-21 18:00
21 აპრილს, 18:00-დან 18:45 საათამდე, ილიას სახელმწიფო უნივერსიტეტის წიგნის სახლში ”ლიგამუსი”, სტუდენტური პროექტის – “Sapere Aude” – ფარგლებში, თბილისის ფაბიანური საზოგადოების წევრი და თბილისის სახელმწიფო უნივერსიტეტის პოლიტიკის მეცნიერებების ბაკალავრი, სოფო შუბითიძე, წაიკითხავს მოხსენებას თემაზე: „პიროვნება და სოციალიზმი – ნიკოლაი ბერდიაევის მსოფლმხედველობა და დღევანდელობა“.
დრო: 21 აპრილი, 18:00-18:45 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

"შექსპირი და რელიგია" - პროფესორ პოლ ფიდესის წიგნის ქართული თარგმანის პრეზენტაცია
2015-04-21 19:15
21 აპრილს, 19:15 – 21:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” გაიმართება ოქსფორდის უნივერსიტეტის პროფესორის, პოლ ფიდესის წიგნის პრეზენტაცია. წიგნი – სახელწოდებით, “შექსპირი და რელიგია” – ქართულად თარგმნა პაატა ჩხეიძემ და გამოსცა ილიას სახელმწიფო უნივერსიტეტის გამომცემლობამ. წიგნში თავმოყრილია პროფესორ ფიდესის 4 ლექცია, რომლებიც მან 2008 და 2014 წლებში წაიკითხა ილიას სახელმწიფო უნივერსიტეტში.
წიგნის ინგლისური ვერსია ჯერ არ გამოცემულა, ამდენად, ქართული თარგმანი წინ უსწრებს ინგლისური დედნის გამოცემას.
დრო: 21 აპრილი, 19:15 – 21:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
პრეზენტაციაზე დასწრება თავისუფალია.

დავით ტურაშვილი სტუმრად ილიას დარბაზში
2015-04-22 12:00
22 აპრილს, 12:00 საათზე, ილიას სახელმწიფო უნივერსიტეტის ილიას დარბაზს (ილიაუნის E კორპუსის ბიბლიოთეკა) ესტუმრება და სტუდენტებთან შეხვედრას გამართავს მწერალი, მთარგმნელი და პუბლიცისტი, დავით ტურაშვილი.
შეხვედრა “პროკრედიტ ბანკის” ინიციატივით იმართება და მიზნად ისახავს სტუდენტებში თანამედროვე და კლასიკური ლიტერატურის პოპულარიზაციას.
დრო: 22 აპრილი, 12:00 საათი
ადგილმდებარეობა: ილიას დარბაზი (ილიაუნის E კორპუსის ბიბლიოთეკა, ჩოლოყაშვილის გამზ. №3/5)
შეხვედრა დასრულდება სასიამოვნო ფურშეტით.

გიგა ბრეგვაძის საჯარო ლექცია: „ლენინიზმი: თეორია და ტაქტიკა“
2015-04-22 19:00
22 აპრილს, ოთხშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, სოციალური და კულტურის კვლევების ინსტიტუტი გიწვევთ ილიას სახელმწიფო უნივერსიტეტის ფილოსოფიის მიმართულების მაგისტრანტის, სოციალური და კულტურის კვლევების ინსტიტუტის ასისტენტ-მკვლევრის, გიგა ბრეგვაძის, საჯარო ლექციაზე – „ლენინიზმი: თეორია და ტაქტიკა“.
ლექცია ჩატარდება „საბჭოთა პარადიგმების“ შეხვედრების ციკლის ფარგლებში.
აკადემიურ თუ არააკადემიურ სივრცეებში ლენინის რეაბილიტირების მცდელობა დღეს არასერიოზულად აღიქმება, ლენინიზმი მარქსისტულ დოგმატიზმთან ასოცირდება. თუკი მარქსის აზროვნება ნელ-ნელა უბრუნდება საჯარო სფეროს (ირონიული და რამდენადმე სიმპტომატურია, რომ მას უოლ-სტრიტზეც კითხულობენ), ლენინის პოლიტიკური ინტერვენციის შედეგები უკუგდებული და მარგინალიზებულია. ლექციაზე შევეცდებით, ლენინიზმის ძირითადი საკითხები შემოვხაზოთ; მოკლედ შევეხებით ლენინის “ინტერვენციას ფილოსოფიაში” და პროლეტარული რევოლუციის თეორიასა და ტაქტიკას; მოხსენებისას დავეყრდნობით ლენინის ფუნდამენტურ ტექსტებს: “რით დავიწყოთ?” “რა ვაკეთოთ?” (1901-1902); “აპრილის თეზისები” და “სახელმწიფო და რევოლუცია” (1917).
დრო: 22 აპრილი, 19:00 საათი
ადგილმდებარეობა: წიგნის სახლი „ლიგამუსი“
დასწრება თავისუფალია.

ილიაუნის სამეცნიერო კაფეში: შეხვედრა პროფესორ მაია ახალკაცთან
2015-04-23 17:00
23 აპრილს, 17:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის პროფესორთან, მაია ახალკაცთან.
საუბრის თემა: ადგილობრივი კულტურული მცენარეების მრავალფეროვნება და გენეტიკური ეროზია საქართველოს მაღალმთის რეგიონებში
სოფლის მეურნეობა საქართველოს მაღალმთის რეგიონებში ისტორიულად მოიცავდა ადგილობრივ უძველეს კულტივარებს, რომლებიც ადაპტირებულია ალპური ზონის კლიმატურ პირობებთან. მაღალმთიანი რეგიონების აბორიგენული კულტივარების გენეტიკურმა ეროზიამ უკიდურეს დონეს მიაღწია 1990-იანი წლებიდან და სოფლის მეურნეობა თითქმის მთლიანად გაუქმდა მაღალმთის სოფლებში, სადაც მოსახლეობა ძალიან შემცირდა მიგრაციის გზით ქალაქებსა და უცხოეთის ქვეყნებში.
საქართველოს სოფლის მეურნეობის რეგიონები უძველესი დროიდან იყოფოდა ორ ზონად: დაბლობი (0-1300 მ ზღვის დონიდან) და მთა (1300-2200 მ ზღვის დონიდან). ეს კლასიფიკაცია ეფუძნება ყურძნის მოყვანას და ღვინის დამზადებას ბარის რეგიონებში; მთის ზონაში კი ისტორიულად მოჰყავდათ მხოლოდ მარცვლეული, პარკოსნები, მწვანილი და ხილი. თუმცა, ვაზის რამდენიმე ჯიში ნაპოვნია მაღალმთის რეგიონშიც (1500 მ-მდე). კულტივარების აბორიგენული ჯიშების მასალა შენახულია გენბანკსა და ცოცხალ კოლექციებში. ჯიშები, რომლებიც ადაპტირებულია ალპური ზონის კლიმატთან, კვლავ უნდა დაბრუნდეს მაღალმთის რეგიონებში. ეს ჯიშები მსოფლიო მასშტაბით გამოიყენება სელექციის მიმართულებით, როგორც დაავადებისადმი რეზისტენტული კულტივარები. შესაბამისად, სამთავრობო დაწესებულებების მხარდაჭერა მიმართული უნდა იყოს ადგილობრივი ფერმერების რე-ინტროდუქციაზე უძველესი კულტივარების ბაზარზე გატანისა და მათი გენოფონდის შენარჩუნებისთვის; აგრეთვე, სასოფლო-სამეურნეო მიღწევები არ უნდა იყოს ორიენტირებული მხოლოდ კულტივარების მაღალი სარგებლისკენ და ტრადიციული საკვები უნდა განიხილებოდეს, როგორც ადგილობრივი მოსახლეობის ჯანსაღი საკვები, რომელიც ადამიანის სიცოცხლის ხანგრძლივობას უზრუნველყოფს.
შეხვედრის დრო: 23 აპრილი 17:00 საათი
ადგილმდებარეობა: ილიას სახელმწიფო უნივერსიტეტი, E207 აუდიტორია (ჩოლოყაშვილის გამზ. №3/5)
დასწრება თავისუფალია.

მთარგმნელები ილიაუნის ლიტერატურულ კლუბში - შეხვედრა ია ბერსენაძესთან
2015-04-23 19:00
23 აპრილს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი“ ილიაუნის ლიტერატურული კლუბი სტუმრად იწვევს ია ბერსენაძეს, რომელმაც სხვადასხვა დროს თარგმნა: ჟან-მარი გუსტავ ლე კლეზიოს ”შიმშილის მისამღერი“;ფრედერიკ ბეგბედერის ”ფრანგული რომანი“; დანიელ პენაკის ”რომანივით საკითხავი“; ორჰან ფამუქის ”გულუბრყვილო და სენტიმენტალური რომანისტი“; ალექსანდრ დიუმას ”კავკასია“ (თანამთარგმნელი გიორგი ეკიზაშვილთან და თინათინ ქიქოძესთან ერთად).
ია ბერსენაძე ილიაუნის ლიტერატურული პრემიის ერთ-ერთი ფინალისტი ავტორის, ორჰან ფამუქისა და მისი რომანების შესახებ ისაუბრებს. ფინალისტი რომანი ”მე წითელი მქვია“ ლია ჩლაიძემ თარგმნა და ”ბაკურ სულაკაურის გამომცემლობამ” გამოსცა 2010 წელს.
დრო: 23 აპრილი, 19:00 საათი
ადგილმდებარეობა: წიგნის სახლი ”ლიგამუსი“ (ჭავჭავაძის გამზ. №32)
დასწრება თავისუფალია.

შეხვედრა ”მერსედესის” წარმომადგენელთან
2015-04-24 14:00
24 აპრილს, 14:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, გაიმართება შეხვედრა კომპანია ”მერსედესის” წარმომადგენელთან. საუბრის თემაა ბიზნესის კეთება ”მერსედესის” ცენტრის მაგალითზე.
დრო: 24 აპრილი, 14:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

საინფორმაციო შეხვედრა - განათლების საერთაშორისო ცენტრის საკონკურსო პროგრამები
2015-04-24 16:00
24 აპრილს, 16:00 საათზე, ილიას სახელმწიფო უნივერსიტეტის G 106 აუდიტორიაში გაიმართება საინფორმაციო შეხვედრა განათლების საერთაშორისო ცენტრის საკონკურსო პროგრამებთან დაკავშირებით.
განათლების საერთაშორისო ცენტრში ამ ეტაპზე 2 პროგრამა ხორციელდება: საერთაშორისო სამაგისტრო და სადოქტორო პროგრამა და საჯარო დაწესებულებებში დასაქმებულ პირთა კვალიფიკაციის ამაღლებისა და გადამზადების პროგრამა.

საერთაშორისო სამაგისტრო და სადოქტორო პროგრამა მიზნად ისახავს ქვეყნის განვითარებისათვის პრიორიტეტულ დარგებში მაღალკვალიფიციური, საერთაშორისოდ აღიარებული აკადემიური ხარისხის მქონე კადრების მომზადებას.
საჯარო დაწესებულებაში დასაქმებულ პირთა კვალიფიკაციის ამაღლებისა და გადამზადების პროგრამა ითვალისწინებს, საჯარო სამსახურის მაღალკვალიფიციური კადრებით უზრუნველყოფის მიზნით, კონკურსის წესით, საჯარო დაწესებულებაში დასაქმებულ პირთათვის კვალიფიკაციის ასამაღლებელი კურსებისა და გადამზადების პროგრამების დაფინანსებას.

განაცხადები მიიღება 2015 წლის 15 მაისამდე.
დაფინანსების მოპოვების მსურველებს პროგრამაში რეგისტრაცია შეუძლიათ ელექტრონულად, ცენტრის ვებგვერდზე iec.gov.ge. დაწვრილებითი ინფორმაციის მიღება შესაძლებელია როგორც ვებგვერდის, ასევე ცხელი ხაზისა და განათლების საერთაშორისო ცენტრის თანამშრომლებთან ინდივიდუალური და ჯგუფური კონსულტაციების მეშვეობით.
აპლიკანტების დაფინანსების შესახებ გადაწყვეტილებას განათლების საერთაშორისო ცენტრის კომისია იღებს. თითოეული კონკურსანტის შეფასებას კომისიის წევრები, წინასწარ დადგენილი კრიტერიუმების მიხედვით, ერთმანეთისგან დამოუკიდებლად აწარმოებენ.
განათლების საერთაშორისო ცენტრი 2014 წელს საქართველოს პრემიერ-მინისტრის ინიციატივით მთავრობის ადმინისტრაციასთან შეიქმნა. ცენტრის მეშვეობით უცხოეთის წამყვან უნივერსიტეტებში სასწავლებლად სახელმწიფო დაფინანსება დღემდე 87 სტუდენტმა მოიპოვა.
შეხვედრის დრო: 24 აპრილი, 16:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია.

პროფესორ თამარ მახარობლიძის საჯარო ლექცია - "ქართული ჟესტური ენა“
2015-04-24 16:00
24 აპრილს, პარასკევს, 16:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში, პროფესორი თამარ მახარობლიძე წაიკითხავს საჯარო ლექციას თემაზე: “ქართული ჟესტური ენა“.
დრო: 24 აპრილი, 16:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. №32)
დასწრება თავისუფალია.

მარკუს ვილიგის მასტერკლასი ბიზნესის სკოლის სტუდენტებისთვის
2015-04-24 16:00
24 აპრილს 16:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, „სკაიპ მაფიის“ (Skype Mafia) წევრი და კომპანია ”ტაქსიფაის” (Taxify) თანადამფუძნებელი, ახალგაზრდა ბიზნესმენი, მარკუს ვილიგი, ჩაატარებს მასტერკლასს ილიაუნის სტუდენტებისთვის.
მარკუს ვილიგი ერთ-ერთი ცნობილი ფიგურაა სტარტაპ-ბიზნესის სფეროში. მისი კარიერა უკავშირდება დამწყები კომპანიების განვითარებას, ამიტომაც დღეს უკვე, როგორც შემდგარი ბიზნესმენი, იგი ხელს უწყობს ახალგაზრდა ენთუზიასტებს, დახვეწონ თავიანთი ბიზნესიდეები და შექმნან ინოვაციური პროდუქტები.
დრო: 24 აპრილი, 16:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

ზაალ ანდრონიკაშვილი - პოლიტიკური თეოლოგია
2015-04-24 19:00
24 აპრილს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ტოლერანტობის სკოლის ფარგლებში, ზაალ ანდრონიკაშვილი წაიკითხავს საჯარო ლექციას თემაზე – პოლიტიკური თეოლოგია.
საჯარო ლექციების ციკლი ტოლერანტობის სკოლის ფარგლებში ახალი პროექტია, რომელსაც ტოლერანტობისა და მრავალფეროვნების ინსტიტუტი (TDI), ილიას სახელმწიფო უნივერსიტეტთან ერთად, 2015 წლის თებერვლიდან ახორციელებს ყოველ პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“.
ტოლერანტობის სკოლის სალექციო კურსი მოიცავს 12 საჯარო ლექციას და ხორციელდება ჰოლანდიის საელჩოს მხარდაჭერით, პროექტის – „ტოლერანტობის, რელიგიის თავისუფლებისა და ადამიანის უფლებების დაცვის ხელშეწყობა საქართველოში“ – ფარგლებში.
ტოლერანტობის სკოლის მიზანია, ხელი შეუწყოს ახალგაზრდებში ტოლერანტობის, რელიგიის თავისუფლებისა და სეკულარული პრინციპების შესახებ ცოდნის გაღრმავებასა და აღნიშნულ საკითხებზე დისკუსიას.
ლექციებს აღნიშნულ თემებზე წაიკითხავენ მოწვეული ლექტორები და მკვლევრები როგორც ილიას სახელმწიფო უნივერსიტეტიდან, ასევე სხვა უნივერსიტეტებიდან და კვლევითი ორგანიზაციებიდან. ლექციების შემდეგ გათვალისწინებულია დისკუსია.
ტოლერანტობის სკოლის საჯარო ლექციებზე დასწრება თავისუფალია.
ლექციის დრო: 24 აპრილი, 19:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
